ประกันชีวิตลุ้นเบี้ยปีหน้า เศรษฐกิจฟื้นตัวดันโตต่อ
สมาคมประกันชีวิตคาดปี 2560 เบี้ยเติบโตได้ดี คนไทยยังถือกรมธรรม์ต่ำ สินค้าสุขภาพ ยูนิตลิงค์มาแรง
29 ต.ค. 2565

สมาคมประกันชีวิตคาดปี 2560 เบี้ยเติบโตได้ดี คนไทยยังถือกรมธรรม์ต่ำ สินค้าสุขภาพ ยูนิตลิงค์มาแรง
นางนุสรา บัญญัติปิยพจน์ นายกสมาคมประกันชีวิตไทย เปิดเผยว่า ในปี 2560 คาดว่าธุรกิจประกันชีวิตยังคงเติบโตอย่างต่อเนื่อง เนื่องจากปัจจุบันมีประชาชนไทยที่ถือครองกรมธรรม์ประกันชีวิตอยู่เพียง 38% จากประชากร 65 ล้านคนเท่านั้น ในขณะที่หลายประเทศในทวีปเอเชีย เช่น ญี่ปุ่น เกาหลีใต้ และสิงคโปร์ มีอัตราการถือครองกรมธรรม์ประกันชีวิตเกิน 100% แสดงให้เห็นว่าตลาดประกันชีวิตในไทยยังขยายตัวและเติบโตได้อีกมาก
“ปัจจัยที่สนับสนุนการเติบโตของธุรกิจประกันชีวิตนั้น มาจากการขยายตัวทางเศรษฐกิจ ทำให้เกิดการกระจายรายได้ ประชากรมีกำลังซื้อเพิ่มมากขึ้น รวมถึงพฤติกรรมผู้บริโภคที่มีความรู้ความเข้าใจในเรื่องของการวางแผนทางการเงิน และเห็นถึงความสำคัญของการดูแลสุขภาพ การวางแผนชีวิตในวัยเกษียณ และการเสริมสร้างความมั่นคงของชีวิตในแต่ละช่วงวัย โดยอาศัยประกันชีวิตเป็นเครื่องมือบริหารความเสี่ยง พร้อมกับการแข่งขันของธุรกิจประกันชีวิตเกี่ยวกับการบริการ ตลอดจนมีการพัฒนาผลิตภัณฑ์ประกันชีวิตให้มีความหลากหลายเหมาะกับแต่ละช่วงอายุและวิถีการดำเนินชีวิตของแต่ละคน สามารถตอบสนองความต้องการของประชาชนทุกกลุ่มเป้าหมาย” นางนุสรา กล่าว
ทั้งนี้ คาดว่าผลิตภัณฑ์ประกันชีวิตที่จะได้รับความนิยมในปี 2560 จะเป็นแบบประกันที่เกี่ยวกับสุขภาพ เพราะประชาชนมีความตื่นตัวและกังวลกับค่ารักษาพยาบาลที่เพิ่มสูงขึ้นทุกปี แบบประกันชีวิตแบบยูนิตลิงค์ ซึ่งเป็นแบบประกันชีวิตควบการลงทุน ที่เปิดโอกาสให้ผู้บริโภคได้ร่วมตัดสินใจลงทุนในหุ้นหรือกองทุนรวมต่างๆ ตลอดจนผลิตภัณฑ์ประกันชีวิตในแบบที่เข้าใจง่ายไม่มีความซับซ้อน ซึ่งจะขายผ่านช่องดิจิทัลและเคาน์เตอร์เซอร์วิส ตามกระแสตลาดที่มาแรง ซึ่งภาคธุรกิจได้มีการเตรียมความพร้อมและพัฒนาทั้งในด้านผลิตภัณฑ์ การบริการ ตลอดจนกฎหมายต่างๆ เพื่อรองรับการตลาดในช่องทางดังกล่าว
สำหรับธุรกิจประกันชีวิตในปี 2559 คาดว่าเติบโต 7% หรือมีเบี้ยรับรวม 5.4 แสนล้านบาท เนื่องจากธุรกิจประกันชีวิตยังคงชะลอตัวตามภาวะเศรษฐกิจโลกและส่งผลต่อภาวะเศรษฐกิจภายในประเทศ ทำให้กำลังซื้อในครัวเรือนลดลง